Smernica 2003/108/ES Európskeho parlamentu a Rady
z 8. decembra 2003,
ktorou sa mení a dopĺňa smernica 2002/96/ES o odpade z elektrických a elektronických zariadení (OEEZ)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej článok 175 odsek 1,
so zreteľom na návrh Komisie,
so zreteľom na stanovisko Európskeho hospodárskeho a sociálneho výboru [1],
po porade s Výborom regiónov,
konajúc v súlade s postupom stanovenom v článku 251 zmluvy [2],
keďže:
(1) počas procesu prijímania smernice 2002/96/ES Európskeho parlamentu a Rady z 27. januára 2003 o odpade z elektrických a elektronických zariadení (OEEZ) [3] vznikli obavy z možných finančných dôsledkoch znenia článku 9 tejto smernice pre výrobcov príslušných zariadení;
(2) na schôdzi Zmierovacieho výboru 10. októbra 2002 o tejto smernici Európsky parlament, Rada a Komisia vyjadrili v spoločnom vyhlásení svoj zámer preskúmať pri najbližšej príležitosti otázky týkajúce sa článku 9 smernice 2002/96/ES ohľadom OEEZ od užívateľov iných ako sú súkromné domácnosti;
(3) Komisia v súlade so spoločným vyhlásením preskúmala finančné dôsledky pre výrobcov podľa skutočného znenia článku 9 smernice 2002/96/ES a zistila, že záväzok spätného preberania OEEZ umiestneného na trh v minulosti vytvára retroaktívnu zodpovednosť, pre ktorú neboli vytvorené žiadne ustanovenia a ktoré by pravdepodobne vystavili určitých výrobcov vážnym ekonomickým rizikám;
(4) aby sa predišlo takýmto rizikám, finančnú zodpovednosť za zber, nakladanie, opätovné použitie, zhodnotenie a recykláciu OEEZ, od užívateľov iných, ako sú súkromné domácnosti, ktoré boli umiestnené na trh do 13. augusta 2005, by mali niesť výrobcovia, ak dodávajú nové výrobky nahrádzajúce výrobky rovnocenného typu alebo plniace tie isté funkcie; ak sa takýto odpad nenahrádza novými výrobkami, zodpovednosť by mali niesť ich užívatelia; členské štáty, výrobcovia a užívatelia by mali mať možnosť vytvoria alternatívnych opatrení;
(5) podľa článku 17 smernice 2002/96/ES členské štáty prijmú zákony, iné právne predpisy a správne opatrenia potrebné na dosiahnutie súladu s tou smernicou do 13. augusta 2004; aby sa predišlo potrebe zmeniť právne predpisy členských štátov prijaté do tohto dátumu, táto smernica by mala byť prijatá čo najskôr a vykonaná v právnych predpisov členských štátov v rovnakom čase ako smernica 2002/96/ES.
(6) smernica 2002/96/ES by sa mala podľa toho zmeniť a doplniť,
PRIJALI TÚTO SMERNICU:
Článok 1
Článok 9 smernice 2002/96/ES sa nahrádza takto:
"Článok 9
Financovanie vzťahujúce sa na OEEZ od iných užívateľov ako súkromné domácnosti
1. Členské štáty zabezpečia, aby od 13. augusta 2005 zber, spracovanie, zhodnotenie a environmentálne vhodné zneškodňovanie OEEZ, od iných užívateľov ako súkromných domácností, z výrobkov uvedených na trh po 13. auguste 2005, zabezpečovali výrobcovia.
Členské štáty zabezpečia, aby do 13. augusta 2005 pre OEEZ z výrobkov uvedených na trh pred 13. augustom 2005 (historický odpad) bolo financovanie nákladov na hospodárenie také, ako ustanovuje tretí a štvrtý pododsek.
Pre historický odpad, ktorý sa nahrádza novými rovnocennými výrobkami alebo novými výrobkami plniacimi tie isté funkcie, zabezpečujú financovanie nákladov výrobcovia týchto výrobkov, keď ich dodávajú. Členské štáty môžu alternatívne ustanoviť, aby iní užívatelia ako súkromné domácnosti boli čiastočne alebo celkom zodpovední za financovanie.
Financovanie nákladov na iný historický odpad zabezpečia užívatelia iní ako súkromné domácnosti.
2. Výrobcovia a iní užívatelia ako súkromné domácnosti môžu bez toho, aby bola dotknutá táto smernica, uzavrieť dohody ustanovujúce iné metódy financovania."
Článok 2
Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 13. augusta 2004. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobúda účinnosť dňom uverejnenia v Úradnom vestníku Európskej únie.
Článok 4
Táto smernica je adresovaná členským štátom.
V Bruseli 8. decembra 2003.